PROTOCOLUL nr. 2

PRIVIND RESTRUCTURAREA INDUSTRIEI SIDERURGICE CEHE

1. Fără să aducă atingere articolelor 87 şi 88 din Tratatul CE, ajutoarele de stat acordate de Republica Cehă pentru restructurarea anumitor sectoare din industria siderurgică cehă în anii 1997 - 2003 sunt considerate compatibile cu piaţa comună cu condiţia ca:

- perioada prevăzută în articolul 8 alineatul (4) din protocolul 2 privind produsele reglementate de Tratatul CECO anexat la Acordul European de constituire a unei asocieri între Comunităţile Europene şi statele lor membre, pe de o parte, şi Republica Cehă, pe de altă parte [1], să fi fost prelungită până la data aderării,

- normele prevăzute în planul de restructurare conform cărora protocolul menţionat anterior a fost prelungit să fi fost respectate pe tot parcursul perioadei 2002-2006,

- să fie îndeplinite condiţiile prevăzute în prezentul protocol şi

- să nu se mai acorde industriei siderurgice cehe nici un ajutor de stat pentru restructurare după data aderării.

2. Restructurarea sectorului siderurgic ceh, descrisă în planurile individuale de afaceri ale întreprinderilor menţionate în anexa 1 şi care respectă condiţiile prevăzute în prezentul protocol trebuie finalizată până cel târziu la data de 31 decembrie 2006 (denumită în continuare "sfârşitul perioadei de restructurare").

3. Numai întreprinderile menţionate în anexa 1 (denumite în continuare "întreprinderi beneficiare") sunt eligibile pentru ajutoarele de stat din cadrul programului de restructurare a sectorului siderurgic ceh.

4. Unei întreprinderi beneficiare îi este interzis:

(a) în cazul unei fuziuni cu o întreprindere care nu este menţionată în anexa 1, să transmită acestei întreprinderi beneficiile ajutorului care îi este acordat;

(b) să preia activele unei întreprinderi care nu este menţionată în anexa 1 şi care este declarată falimentară până la data de 31 decembrie 2006.

5. Orice privatizare ulterioară a unei întreprinderi beneficiare trebuie să respecte condiţiile şi principiile din domeniul viabilităţii, al ajutoarelor de stat şi al reducerii capacităţii, conform definiţiilor prevăzute în prezentul protocol.

6. Cuantumul total al ajutoarelor de restructurare care se acordă întreprinderilor beneficiare este determinat de justificările menţionate în planul de restructurare a industriei siderurgice cehe şi în planurile individuale de afaceri aprobate de Consiliu. Dar, în oricare dintre cazuri, ajutorul plătit în perioada 1997-2003 nu trebuie să depăşească un cuantum maxim de 14147425201 CZK. Din acest cuantum total, Nová Huť primeşte o sumă maximă de 5700075201 CZK, Vítkovice Steel primeşte o sumă maximă de 8155350000 CZK, iar Válcovny Plechu Frýdek Místek primeşte o sumă maximă de 292000000 CZK, în funcţie de cerinţele înscrise în planul de restructurare aprobat. Ajutorul se poate acorda o singură dată. Republica Cehă nu acordă nici un alt ajutor de stat pentru restructurarea industriei siderurgice cehe.

7. Reducerea netă a capacităţii pe care trebuie să o realizeze Republica Cehă pentru produsele finite în perioada 1997-2006 este de 590000 tone.

Reducerea capacităţii se măsoară exclusiv pe baza închiderii definitive a instalaţiilor de producţie, prin distrugere fizică într-o măsură care să nu permită repunerea lor în funcţiune. Falimentul unei întreprinderi siderurgice nu este suficient pentru a fi luat în calcul în cadrul reducerii capacităţii.

Aceste reduceri ale capacităţii, precum şi orice alte reduceri ale capacităţii care se dovedesc necesare în cadrul programelor de restructurare, trebuie realizate conform calendarelor prevăzute în anexa 2.

8. Republica cehă elimină barierele din calea schimburilor comerciale pe piaţa cărbunelui, în conformitate cu acquis-ul, în momentul aderării, permiţând astfel accesul întreprinderilor cehe la cărbune la preţul de pe piaţa internaţională.

9. Se pune în aplicare planul de afaceri pentru întreprinderea beneficiară Nová Huť. În special:

(a) uzina din Vysoké Pece Ostrava trebuie inclusă în cadrul organizaţional al Nová Huť prin achiziţionarea tuturor drepturilor de proprietate asupra uzinei. Trebuie stabilită o dată limită pentru această fuziune, precizându-se cui îi revine responsabilitatea pentru realizarea acesteia;

(b) eforturile de restructurare se concentrează asupra următoarelor aspecte:

- Nová Huť trebuie să evolueze şi să se orienteze mai degrabă spre comercializare, decât spre producţie, iar administrarea întreprinderii trebuie îmbunătăţită, pentru a deveni mai eficientă şi mai transparentă în ceea ce priveşte costurile;

- Nová Huť trebuie să îşi revizuiască gama de produse şi să se îndrepte spre pieţele cu cea mai mare valoare adăugată,

- Nová Huť trebuie să realizeze, într-un termen scurt, investiţiile necesare pentru creşterea calităţii produselor finite;

(c) este necesară o restructurare a forţei de muncă; trebuie atinse niveluri ale productivităţii comparabile cu cele obţinute de grupurile siderurgice ale UE până la 31 decembrie 2006, pe baza cifrelor consolidate ale întreprinderilor beneficiare în cauză;

(d) respectarea acquis-ului comunitar în domeniul protecţiei mediului se realizează până la data aderării, inclusiv investiţiile necesare prezentate în planul de afaceri. De asemenea, trebuie realizate investiţiile pentru prevenirea şi control integrat al poluării, în scopul respectării dispoziţiilor Directivei 96/61/CE a Consiliului privind prevenirea şi controlul integrat al poluării [2] până la 1 noiembrie 2007.

10. Se pune în aplicare planul de afaceri pentru întreprinderea beneficiară Vítkovice Steel. În special:

(a) laminorul duo trebuie închis definitiv până la 31 decembrie 2006 cel târziu. În cazul în care întreprinderea este achiziţionată de un investitor strategic, contractul de cumpărare trebuie să fie condiţionat de această închidere;

(b) eforturile de restructurare se concentrează asupra următoarelor aspecte:

- creşterea vânzărilor directe şi un accent sporit asupra reducerii costurilor, aspecte esenţiale pentru eficientizarea gestionării întreprinderii,

- adaptarea la cererea de pe piaţă şi orientarea spre produsele cu cea mai ridicată valoare adăugată,

- investiţiile propuse pentru procesul secundar de producţie de oţel trebuie devansate din 2004 în 2003 pentru a permite întreprinderii să fie competitivă mai degrabă în ceea ce priveşte calitatea decât în ceea ce priveşte preţul;

(c) respectarea acquis-ului comunitar în domeniul protecţiei mediului se realizează până data aderării, inclusiv investiţiile necesare menţionate în planul de afaceri, care includ nevoia unor investiţii viitoare în domeniul PCIP.

11. Se pune în aplicare planul de afaceri pentru întreprinderea beneficiară Válcovny Plechu Frýdek Místek (VPFM). În special:

(a) laminoarele la cald nr. 1 şi 2 sunt închise definitiv la sfârşitul anului 2004;

(b) eforturile de restructurare se concentrează asupra următoarelor aspecte:

- realizarea, în termen scurt, a investiţiilor necesare pentru creşterea calităţii produselor finite,

- aplicarea cu prioritate a elementelor cheie identificate care contribuie la creşterea beneficiului (inclusiv restructurarea forţei de muncă, reducerea cheltuielilor, creşterea randamentului, reorientarea distribuţiei).

12. Orice modificare ulterioară a planului global de restructurare şi a planurilor specifice trebuie să fie aprobată de Comisie şi, dacă este cazul, de Consiliu.

13. Programul de restructurare trebuie să se desfăşoare în condiţii de deplină transparenţă şi pe baza principiilor solide ale economiei de piaţă.

14. Comisia şi Consiliul monitorizează îndeaproape punerea în aplicare a programului de restructurare şi respectarea condiţiilor prevăzute în prezentul protocol în ceea ce priveşte viabilitatea, ajutoarele de stat şi reducerea capacităţii înainte şi după aderare, până la sfârşitul perioadei de restructurare, în conformitate cu alineatele (15) - (18). În acest sens, Comisia prezintă un raport Consiliului.

15. Comisia şi Consiliul asigură monitorizarea criteriilor de evaluare a restructurării menţionate în anexa 3.

16. Monitorizarea cuprinde evaluări independente efectuate în 2003, 2004, 2005 şi 2006. Testul de viabilitate al Comisiei este un element important de verificare a îndeplinirii condiţiilor de viabilitate

17. Republica Cehă cooperează pe deplin cu Comisia în ceea ce priveşte toate elementele monitorizării. În special:

- Republica Cehă prezintă Comisiei, până la cel târziu 15 martie şi 15 septembrie în fiecare an, rapoarte semestriale privind restructurarea întreprinderilor beneficiare, până la încheierea perioadei de restructurare,

- primul raport trebuie transmis Comisiei până la 15 martie 2003, iar ultimul până la 15 martie 2007, cu excepţia cazului în care Comisia decide altfel în această privinţă,

- rapoartele conţin toate informaţiile necesare pentru monitorizarea procesului de restructurare şi a reducerii şi utilizării capacităţii, precum şi date financiare suficiente pentru a permite o evaluare a îndeplinirii condiţiilor şi cerinţelor prevăzute în prezentul protocol. Rapoartele conţin cel puţin informaţiile prevăzute în anexa 4, pe care Comisia îşi rezervă dreptul de a le modifica în funcţie de experienţa acumulată în cadrul procesului de monitorizare. Pe lângă rapoartele de activitate ale întreprinderilor beneficiare enumerate în anexa 1, se întocmeşte, de asemenea, un raport privind situaţia globală a sectorului siderurgic ceh, inclusiv în ceea ce priveşte evoluţiile macroeconomice recente,

- Republica Cehă impune întreprinderilor beneficiare obligaţia de a comunica toate datele relevante care, în alte circumstanţe, ar putea fi considerate confidenţiale. În rapoartele adresate Consiliului, Comisia garantează că nu dezvăluie informaţii confidenţiale privind întreprinderile.

18. Comisia poate decide, în orice moment, să mandateze un consultant independent să evalueze rezultatele monitorizării, să facă orice cercetări care se dovedesc a fi necesare şi să prezintă rapoarte în acest sens Comisiei şi Consiliului.

19. În cazul în care, pe baza rapoartelor menţionate în alineatul (16), Comisia stabileşte că situaţia existentă este substanţial diferită de datele financiare pe baza cărora se realizează evaluarea de viabilitate, aceasta poate invita Republica Cehă să adopte dispoziţiile adecvate pentru a consolida aplicarea măsurilor de restructurare în întreprinderile beneficiare în cauză.

20. Dacă monitorizarea relevă faptul că:

(a) nu au fost îndeplinite condiţiile privind dispoziţiile tranzitorii din prezentul protocol sau că

(b) nu au fost îndeplinite angajamentele asumate în cadrul prelungirii perioadei în cursul căreia Republica Cehă poate acorda ajutoare de stat pentru restructurarea industriei sale siderurgice în temeiul Acordului European [3] sau că

(c) Republica Cehă a acordat industriei siderurgice şi, în special, întreprinderilor beneficiare, în perioada de restructurare, ajutoare de stat suplimentare neconforme,

nu se aplică dispoziţiile tranzitorii din prezentul protocol.

Comisia adoptă dispoziţiile necesare pentru a solicita fiecărei întreprinderi în cauză rambursarea tuturor ajutoarelor acordate prin încălcarea condiţiilor stabilite în prezentul protocol.

[1] JO L 360, 31.12.1994, p. 2.

[2] JO L 257, 10.10.1996, p. 26.

[3] JO L 360, 31.12.1994, p. 2.

--------------------------------------------------

ANEXA 1

COMPANII CARE BENEFICIAZĂ DE AJUTOARE DE STAT ÎN CADRUL PROGRAMULUI DE RESTRUCTURARE A INDUSTRIEI SIDERURGICE DIN REPUBLICA CEHĂ

NOVÁ HUŤ, a.s.

Vratimovská 689

707 02 Ostrava-Kunčice

Republica Cehă

VÍTKOVICE STEEL, a.s.

Ruská 2887/101

706 02 Ostrava – Vítkovice

Republica Cehă

VÁLCOVNY PLECHU, a.s.

Křižíkova 1377

Frýdek – Místek

Republica Cehă

--------------------------------------------------

ANEXA 2

CALENDAR PRIVIND SCHIMBĂRILE DE CAPACITATE (REDUCERI ŞI CREŞTERI) [1]

Întreprindere | Instalaţie | Schimbare de capacitate (tone pe an) | Data schimbării producţiei | Data închiderii definitive |

Poldi Hütte | Laminoarele V1-V8 | -120000 | 01.08.1999 | 31.05.2000 |

VPFM | Laminoarele la cald nr. 1 & 2 | -70000 | 31.12.2004 | 31.12.2005 |

Vítkovice Steel | Laminorul duo | -130000 | 30.06.2006 | 31.12.2006 |

Nová Huť | Laminorul de profiluri grele – HCC | -600000 | 31.08.2006 | 31.12.2006 |

Nová Huť | Laminorul de profiluri | +330000 | 01.01.2007 | - |

| Schimbare de capacitate netă | -590000 | | |

[1] Reducerile de capacitate trebuie să fie definitive în sensul Deciziei nr. 3010/91/CECO a Comisiei (JO L 286, 16.10.1991, p. 20.)

--------------------------------------------------

ANEXA 3

CRITERIILE DE EVALUARE ŞI MONITORIZAREA RESTRUCTURĂRII

1. Viabilitate

Ţinând seama de normele contabile speciale aplicate de Comisie, până la 31 decembrie 2006 cel târziu, fiecare întreprindere beneficiară obţine un rezultat anual brut minim de funcţionare din cifra de afaceri (10% pentru întreprinderile siderurgice neintegrate, 13,5% pentru oţelăriile integrate) şi un randament minim al capitalului propriu de 1,5% din cifra de afaceri. Respectarea dispoziţiilor este verificată în urma unei evaluări independente realizate anual, între anii 2003-2006, conform alineatului (16) din protocol.

2. Productivitate

O productivitate globală comparabilă cu cea obţinută de industria siderurgică a UE trebuie atinsă treptat, până la 31 decembrie 2006. Respectarea dispoziţiilor este verificată în urma unei evaluări independente realizate anual, între anii 2003-2006, conform alineatului (16) din protocol.

3. Reducerea costurilor

O importanţă specială se acordă reducerii costurilor, considerată unul dintre elementele cheie ale viabilităţii. Reducerea costurilor este aplicată integral, conform planurilor de afaceri ale întreprinderilor beneficiare.

--------------------------------------------------

ANEXA 4

LISTA INDICATIVĂ A INFORMAŢIILOR SOLICITATE

1. Producţie şi efecte pe piaţă

- producţia lunară de oţel brut, de produse finite şi semifinite, atât pe categorii cât şi pe game de produse,

- produse vândute, inclusiv volume, preţuri şi pieţe; defalcare pe game de produse.

2. Investiţii

- detalii privind investiţiile realizate,

- data finalizării,

- costurile de investiţii, sursa de finanţare şi valoarea oricărui alt ajutor acordat în acest sens,

- data acordării ajutorului, dacă este cazul.

3. Reduceri ale forţei de muncă

- numărul de locuri de muncă desfiinţate şi calendarul,

- evoluţia locurilor de muncă în întreprinderile beneficiare (diferenţierea locurilor de muncă directe de cele indirecte).

4. Capacitate (în ceea ce priveşte întregul sector siderurgic din Republica Cehă)

- data fixată sau prevăzută pentru încheierea producţiei de capacităţi, exprimate în producţia anuală maximă obţinută în condiţii normale de muncă, care trebuie închise, şi descrierea acestora,

- data (sau data prevăzută a) demontării, în sensul Deciziei nr. 3010/91/CECO a Comisiei privind informaţiile care trebuie furnizate de întreprinderile siderurgice cu privire la investiţiile realizate [1], a instalaţiei în cauză şi detalii privind demontarea,

- data (sau data prevăzută a) introducerii unor capacităţi noi şi descrierea lor,

- evoluţia capacităţii totale a oţelului brut şi a produselor finite în Republica Cehă, pe categorii.

5. Costuri

- defalcarea costurilor şi a evoluţiei anterioare sau viitoare a acestora, în special în ceea ce priveşte economiile referitoare la forţa de muncă, consumul de energie, economiile referitoare la materiile prime, accesoriile şi reducerea serviciilor externe.

6. Rezultate financiare

- evoluţia anumitor rate financiare esenţiale care permit verificarea progreselor realizate spre viabilitate (rezultatele şi ratele financiare trebuie prezentate într-o formă care să permită compararea cu planul de restructurare financiară al întreprinderii şi trebuie să includă testul de viabilitate al Comisiei),

- nivelul obligaţiilor fiscale,

- detaliile şi calendarul ajutoarelor acordate,

- detaliile şi calendarul rambursării ajutoarelor deja acordate,

- norme şi condiţii ale eventualelor noi împrumuturi (indiferent de sursă).

7. Privatizare

- preţ de vânzare şi modul de tratare a pasivelor existente,

- destinaţia obiectului vânzării,

- data vânzării,

- situaţia financiară a întreprinderii la data vânzării,

- valoarea întreprinderii/activelor în momentul vânzării şi metoda de evaluare utilizată.

8. Crearea unei noi întreprinderi sau a unor noi instalaţii corespunzătoare extinderii capacităţilor

- identificarea fiecărui acţionar la sectorul privat şi public,

- sursele financiare pentru crearea unei noi întreprinderi sau a unor noi instalaţii,

- norme şi condiţii de participare a acţionarilor la sectorul privat şi public,

- structura de conducere şi organizare a noii întreprinderi.

[1] JO L 286, 16.10.1991, p. 20.

--------------------------------------------------